L-Unjoni Ewropea u l-Istati Membri tagħha jilqgħu b'sodisfazzjon l-iffirmar ta' Ftehim ta' Waqfien mill-Ġlied mir-rappreżentanti Libjani tal-Kummissjoni Militari Konġunta (JMC) 5+5 f'Ġinevra fit-23 ta' Ottubru 2020 u jfaħħru lill-Aġent Rappreżentant Speċjali tan-NU Stephanie Williams għall-isforzi u d-determinazzjoni b'suċċess tagħha. B'effett immedjat, dan il-Ftehim ta' Waqfien mill-Ġlied komplet, permanenti u għall-pajjiż kollu huwa pass kruċjali u r-riżultat ta' xhur ta' sforzi reġjonali u internazzjonali intensi, mibdija fil-qafas tal-proċess ta' Berlin immexxi min-NU. Il-ftehim jinkludi wkoll miżuri importanti oħra, b'mod partikolari t-tkomplija tal-konnessjonijiet tat-trasport bejn ir-reġjuni differenti tal-Libja u miżuri oħra għat-tisħiħ tal-fiduċja, bħal proċess komprensiv ta' Diżarm, Demobilizzazzjoni u Reintegrazzjoni (DDR), li huma kritiċi biex jerġa' jkun hemm sigurtà u stabbiltà fil-Libja, b'mod partikolari l-irtirar fi żmien 90 jum tal-ġellieda barranin u l-merċenarji kollha. L-Unjoni Ewropea u l-istati membri tagħha issa jħeġġu lill-partijiet Libjani biex jimplimentaw bis-sħiħ u immedjatament il-Ftehim ta' Waqfien mill-Ġlied. L-Unjoni Ewropea u l-istati membri tagħha jappellaw lill-atturi internazzjonali u reġjonali kollha biex jappoġġaw l-isforzi Libjani b'mod inekwivoku, iżommu lura minn indħil barrani fil-konflitt Libjan u jwaqqfu l-ksur tal-embargo tan-NU fuq l-armi b'rispett sħiħ tar-riżoluzzjonijiet rilevanti tal-Kunsill tas-Sigurtà tan-NU. Il-ġellieda barranin u l-merċenarji kollha jridu jirtiraw minnufih. L-ebda indħil barrani mhuwa aċċettabbli. Min-naħa tagħha, l-Unjoni Ewropea tinsab lesta li tappoġġa l-implimentazzjoni tal-Ftehim ta' Waqfien mill-Ġlied b'azzjonijiet konkreti, f'konformità mad-deċiżjonijiet tal-Kunsill tas-Sigurtà tan-NU. Dawn l-iżviluppi pożittivi fis-sigurtà fuq il-post ser iwittu t-triq għat-tnedija mill-ġdid ta' proċess politiku inklużiv fil-Libja. L-Unjoni Ewropea u l-istati membri tagħha jistennew b'interess aktar tard dan ix-xahar Forum ta' Djalogu Politiku b'suċċess u ser ikomplu jappoġġaw lill-UNSMIL sabiex tinstab soluzzjoni paċifika għall-konflitt Libjan li ilu għaddej fl-interess tal-popolazzjoni Libjana. F'dan ir-rigward, l-UE tfakkar fl-istrument tagħha ta' sanzjonijiet kontra dawk li possibbilment jistgħu jkunu ta' xkiel. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija1), il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni